**Informatīvais ziņojums**

**„Par Baltijas valstu dalību viesu valstu statusā**

**Londonas grāmatu tirgū 2018.gadā”**

Rīga

2014

**Ievads**

Informatīvais ziņojums „Par Baltijas valstu dalību viesu valstu statusā Londonas grāmatu tirgū 2018.gadā” (turpmāk – informatīvais ziņojums) sagatavots pēc Kultūras ministrijas iniciatīvas, lai informētu Ministru kabinetu par visu trīs Baltijas valstu – Latvijas, Igaunijas un Lietuvas kopīgu iniciatīvu Baltijas valstu simtgades rezonansei ārvalstīs – sagatavojot un īstenojot Baltijas valstu dalību Londonas grāmatu tirgū 2018.gadā viesu valstu statusā. Kultūras ministrijas iniciatīva atbilst Valdības deklarācijas „Deklarācija par Laimdotas Straujumas vadītā Ministru kabineta iecerēto darbību” 133.punktā valdības izvirzītajai darbības prioritātei izstrādāt programmu Latvijas Republikas simtgadei un uzsākt tās īstenošanu.

**I. Esošās situācijas apraksts**

**1. Informācija par Londonas grāmatu tirgu**

Londonas grāmatu tirgus ir viens no prestižākajiem un lielākajiem autortiesību grāmatu tirgiem Eiropā, kas norisinās katru gadu aprīļa sākumā. Londonas grāmatu tirgū katru gadu piedalās pārstāvji no aptuveni 177 valstīm, 25 000 profesionālo apmeklētāju – izdevēji, literāti, literārie aģenti, bibliotekāri u.c.

**2. Kultūras ministrijas iniciatīvas priekšvēsture**

Ideju par Baltijas valstu dalību Londonas grāmatu tirgū viesu valstu statusā rosināja Igaunijas Republikas Kultūras ministrija, kas 2013.gada aprīlī Londonas grāmatu tirgus ietvaros tikās ar Londonas grāmatu tirgus vadību un apsprieda minēto priekšlikumu. Atsaucoties šim priekšlikumam, Londonas grāmatu tirgus konceptuāli akceptēja Igaunijas Republikas Kultūras ministrijas priekšlikumu un 2013.gada 10.decembrī nosūtīja oficiālas uzaicinājuma vēstules visām Baltijas valstu Kultūras ministrijām.

Igaunijas Republikas Kultūras ministrijas iniciatīvu 2014.gada 4.februārī kopīgi apsprieda Latvijas Republikas kultūras ministrs un ārlietu ministrs, vienojoties par šo kā lielāko kopīgo Baltijas valstu simtgades pasākumu ārvalstīs, un īpaši uzsverot šī pasākuma nozīmi Latvijas ārvalstu kopienu integrācijas kontekstā – šobrīd Lielbritānijā mīt ap 100 000 latviešu. *(Vairāk informācijas:* [*http://www.mfa.gov.lv/lv/Jaunumi/zinas/2014/februaris/04-2/*](http://www.mfa.gov.lv/lv/Jaunumi/zinas/2014/februaris/04-2/)*).*

Atsaucoties šim aicinājumam Latvijas Republikas Kultūras ministrija sadarbībā ar biedrību „Latvijas Literatūras centrs”, kas saskaņā ar 2012.gada 1.marta līdzdarbības līgumu Nr.6-8-1 „Par atsevišķu valsts pārvaldes uzdevumu veikšanu literatūras jomā” veic deleģētus valsts pārvaldes uzdevumus Latvijas literatūras popularizēšanai ārvalstīs, izvērtēja Igaunijas Republikas Kultūras ministrijas iniciatīvas kontekstu, priekšrocības, sasniedzamos rezultātus, kā arī Latvijas Republikas kultūras un ekonomiskos ieguvumus, sagatavoja prezentāciju, kas tika izskatīta un apspriesta Latvijas Republikas Kultūras ministrijas izveidotajā Latvijas Nacionālās kultūras padomes 2014.gada 7.februāra sēdē. Latvijas Nacionālā kultūras padome, kuras viens no uzdevumiem ir valsts simtgades pasākumu plānošana, pauda atbalstu šai iniciatīvai, novērtējot to kā nozīmīgāko visu trīs Baltijas valstu simtgades notikumu kultūrā ar potenciāli plašu starptautisku rezonansi ārvalstīs, īpaši angliski runājošajā pasaules auditorijā.

Igaunijas Republikas, Latvijas Republikas un Lietuvas Republikas Kultūras ministrijas uzsākušas sadarbības memoranda saskaņošanu, kuru visu trīs Baltijas valstu kultūras ministri parakstīs 2014.gada 21.maijā Briselē, Eiropas Savienības kultūras ministru padomes tikšanās laikā.

**3. Viesu valsts statuss**

Viesu valsts statuss 2018.gadā paredz 600 m2 lielu centrālo Baltijas valstu stenda izveidi un nodrošināšanu (katrai valstij 200 m2) Londonas grāmatu tirgus hallē, tulkoto grāmatu un lasījumu prezentāciju pasākumus, poligrāfijas un dizaina sasniegumu reprezentāciju, kā arī saistīto kultūras pasākumu programmas nodrošināšanu Londonā un citviet Lielbritānijā (izstādes, koncerti, teātra izrādes u.tml.)

Lai uzsāktu Baltijas valstu dalības viesu valstu statusā Londonā 2018.gadā sagatavošanu, visas trīs valstis, sākot ar 2014.gadu, piedalīsies Londonas grāmatu tirgū ar nacionālajiem stendiem un jau 2014.gadā organizēs vienotu Baltijas valstu semināru, kā arī, sākot ar 2015.gadu, plānos un īstenos kopīgu reprezentācijas pasākumu sadarbības un atbalsta tīkla Baltijas valstīm veidošanai Lielbritānijā.

Šim mērķim no Latvijas Republikas Kultūras ministrijas valsts budžeta apakšprogrammām „Mākslas un literatūra” un „Kultūras pasākumi, sadarbības līgumi un programmas” un „Valsts kultūrkapitāla fonds” finansējuma 2014.gadā atvēlēti kopā 100 000 *euro*.

Laika periodā no 2014. līdz 2017.gadam Baltijas valstis plāno ikgadēju valsts budžeta finansējumu to dalības nodrošināšanai Londonas grāmatu tirgū ar stendu, ekspertu atlasītu literatūras darbu tulkošanu angļu valodā, literātu dalību Londonas grāmatu tirgū un literatūras festivālos Lielbritānijā, kā arī Lielbritānijas izdevēju un literāro aģentu vizītēm Baltijas valstīs.

**4. Plāni kultūras prezentācijai Londonā**

Izvērtējot Latvijas kultūras izcilākos sasniegumus, Londonā 2018.gadā paredzēts piedāvāt konceptuāli pārdomātu un kompaktu kultūras programmu, aptverot pēc iespējas daudzveidīgu piedāvājumu ne tikai literatūras, bet arī mākslas, kino, mūzikas, teātra, tradicionālās kultūras, dizaina un citās nozarēs, piedāvājuma ietvaros plānojot kopīgus Baltijas valstu kultūras pasākumus, kas varētu būt efektīvi gan no publicitātes, gan ekonomiskiem apsvērumiem. Attiecībā uz literatūras ikgadēju pārstāvniecību Londonas grāmatu tirgū plānots aptvert pēc iespējas daudzveidīgāku Latvijas literatūras piedāvājumu, sākot no Latvijas kultūras kanonā iekļautiem klasikas darbiem – Rainis, Blaumanis, Vācietis, Ziedonis u.c., vēsturiskās un dokumentālās prozas – Sandra Kalniete, Valentīna Freimane, Alberts Bels, Aivars Kļavis, Jānis Lejiņš u. c., kā arī topošās vēsturisko romānu sērijas par Latviju 20.gs., līdz pat laikmetīgajai prozai un dzejai, tekstu grupai *Orbīta* un darbiem, kas veltīti bērnu literatūrai un grāmatu ilustrācijām. Līdztekus minētajam plānota ikgadēja Latvijas mākslinieciski augstvērtīgu grāmatu, kā arī vizuālajai mākslai un tās personībām veltītu izdevumu prezentācija.

Laikā no 2014. līdz 2018.gadam ik gadu plānots profesionālu ekspertu darba grupā izvērtēt un izvēlēties aptuveni 7 nosaukumu Latvijas oriģinālliteratūras grāmatas, kuru pilns manuskripts tiktu tulkots angļu valodā un izdots Lielbritānijā vai citās angliski runājošajās valstīs, prezentējot šos autorus un grāmatas Londonas grāmatu tirgū un Lielbritānijas literāro festivālu ietvaros.

**Ārvalstīs izdoto Latvijas literatūras oriģināldarbu skaits un plāns**

**no 1998. līdz 2018.gadam**

Avots: Latvijas Literatūras centra apkopotie dati.

**5. Ieguvumi Latvijas kultūrai un ekonomikai**

Sniedzot konsekventu valsts atbalstu šai iniciatīvai, kopā periodā līdz 2018.gadam tiktu dota iespēja angliski izdot aptuveni 35 Latvijas oriģinālliteratūras darbus, tādējādi būtiski palielinot Latvijas autoru iespējas kļūt starptautiski pazīstamiem, novērtētiem un pretendēt uz apbalvojumiem (Bukera balva, Nobela prēmija literatūra, Eiropas Savienības Literatūras balva u.c.).

Valsts ieguldījums Latvijas literatūras darbu tulkošanā sniedz iespēju ne tikai latviešu autoriem iziet pasaulē, bet piesaista arī ārvalstu izdevēju interesi un finanšu ieguldījumus darbu izdošanai un popularizēšanai ārvalstu tirgos, kas savukārt rada atgriezenisko saiti – ar ārvalstu izdevējiem noslēgto autorlīgumu skaita pieaugumu ar Latvijas autoriem, kā arī iedzīvotāju ienākuma nodokļu un valsts sociālās apdrošināšanas iemaksu kāpumu, kā arī veiksmīga grāmatas metiena un pārdošanas gadījumā (5000 eks.) veido 8 % (~ 5000 *euro*) peļņu autoram.

**Ārvalstu izdevēju pieprasītā un piešķirtā atbalsta un ārvalstu apgādu līdzfinansējuma rādītāji no 2007. līdz 2018.gadam**

Avots: Latvijas Literatūras centra apkopotie dati.

Veidojot ikgadēju Baltijas semināru programmu un prezentāciju, pakāpeniski veidotos plašs un daudzveidīgs Baltijas atbalsta tīkls Lielbritānijā, kas kāpinās arī biznesa partneru uzticību Baltijas valstīm, radot labvēlīgu vidi un vairojot potenciālu ne tikai kultūras, bet arī tautsaimniecības nozaru eksportam.

Baltijas, īpaši Latvijas, kontekstā būtisks ir eksporta potenciāls poligrāfijas nozarē, kas saistīts ar spēcīgu nozares infrastruktūru un attīstību Latvijā. Poligrāfijas nozare Latvijā ir lielākā pievienotās vērtības nodokļa un citu nodokļu maksātāja radošo industriju vidū – tās vidējais apgrozījums 2013.gadā bija 330 milj. *euro*, no kura eksports veidoja 220 milj. *euro*. Turklāt 30 % no poligrāfijas apgrozījuma veido grāmatu iespiešana.

Saskaņā ar Latvijas Poligrāfijas uzņēmumu asociācijas datiem nozares apgrozījums un eksporta potenciāls tuvākajos gados būtiski pieaugs, kas saistīts ne tikai ar poligrāfijas uzņēmumu ārvalstu sadarbības intensitātes kāpumu, bet arī ar valsts konsekventu atbalstu dalībai un reprezentācijai ārvalstu tirgos.

**Poligrāfijas nozares apgrozījuma un eksporta īpatsvara rādītāji**

Avots: Latvijas poligrāfijas uzņēmumu asociācijas sniegtie dati

Netiešu ekonomisku ieguvumu radīs arī tūrisma kāpums Latvijā. Saskaņā ar Tūrisma attīstības valsts aģentūras datiem, ārvalstu tūristu skaits Latvijā no Lielbritānijas 2012.gadā veidoja 49 tūkst., turklāt pēdējos gados ievērojami kāpis Latvijas apmeklējumu skaits no Lielbritānijas, kas saistīts ar Latvijas ārvalstu diasporu Lielbritānijā un ar draugu un ģimenes apmeklējumu Latvijā. *(Plašāka informācija par pētījumu* [*http://www.tava.gov.lv/sites/default/files/Turisms-2012\_FINAL\_portals.pdf*](http://www.tava.gov.lv/sites/default/files/Turisms-2012_FINAL_portals.pdf)*.)*

Ievērojamu tūrisma kāpumu varētu iniciēt arī plānotie Vispārējie dziesmu un deju svētki Latvijā 2018.gadā un potenciālais Rīgas kā UNESCO grāmatu galvaspilsētas statuss 2018.gadā, par kuru informatīvo ārvalstu platformu kalpos arī Latvijas ikgadējā dalība Londonas grāmatu tirgū.

**6. Sadarbība un tālākā rīcība**

Latvijas Republikas Kultūras ministrija saskaņā ar 2012.gada 1.marta līdzdarbības līgumu Nr.6-8-1 „Par atsevišķu valsts pārvaldes uzdevumu veikšanu literatūras jomā” atsevišķu valsts pārvaldes uzdevumu veikšanu literatūras jomā, tai skaitā Latvijas dalības nodrošināšanu Londonas grāmatu tirgū, ir deleģējusi biedrībai „Latvijas Literatūras centrs”, kura saskaņā ar līdzdarbības līguma noteikumiem to veiks līdz 2014.gada 31.decembrim.

Valsts pārvaldes iekārtas likuma 45.panta pirmā daļa nosaka, ka par tiešās pārvaldes iestādes kompetencē esošu pārvaldes uzdevumu deleģēšanu uz laiku līdz trim gadiem lemj Ministru kabineta loceklis, kura padotībā atrodas iestāde, kas slēdz līgumu. Par deleģēšanu uz ilgāku laiku lemj Ministru kabinets.

Ievērojot iepriekš minēto, lai nodrošinātu Kultūras ministrijas iniciatīvas tālāku konsekventu attīstību, nodrošinot vadības un menedžmenta nemainību, kā arī, lai tiktu nodrošināta nepārtrauktība, ir lietderīgi izsludināt līdzdarbības līguma konkursu par atsevišķu valsts pārvaldes uzdevumu veikšanu literatūrā laika posmam uz 4 gadiem no 2015.gada 1.janvāra līdz 2018.gada 31.decembrim.

Ievērojot iepriekš minēto un pamatojoties uz Valsts pārvaldes iekārtas likuma 45.panta pirmo daļu, Ministru kabinetam jāpieņem lēmums ar atļauju Kultūras ministrijai normatīvajos aktos noteiktajā kārtībā slēgt līdzdarbības līgumu par valsts pārvaldes uzdevumu literatūras jomā deleģēšanu privātpersonai uz 4 gadiem.

**II. Kopsavilkums**

Lai veiksmīgi nodrošinātu Kultūras ministrijas iniciatīvas attīstību un atbalstu, nepieciešama Latvijas Republikas Kultūras ministrijas, Ārlietu ministrijas, Ekonomikas ministrijas un Izglītības un zinātnes ministrijas cieša sadarbība un organizatorisks un finansiāls atbalsts šī apjomīgā valsts simtgades projekta īstenošanai ārvalstīs. Būtiska arī Latvijas Republikas vēstniecības Londonā, Latvijas investīciju attīstības aģentūras, Tūrisma attīstības valsts aģentūras, Britu padomes Latvijā, Latvijas institūta un citu organizāciju sadarbība un iesaiste.

Saskaņā ar Igaunijas Republikas Kultūras ministrijas aprēķiniem, katrai valstij dalības nodrošināšanai Londonas grāmatu tirgū un sagatavošanās programmas nodrošināšanai un īstenošanai Baltijas valstu viesu valstu statusā būs nepieciešami aptuveni 2 miljoni *euro* piecu gadu periodā (no 2014.gada līdz 2018.gadam).

Saskaņā ar Latvijas Republikas Kultūras ministrijas aprēķiniem Latvijas plānotais budžets piecu gadu periodam veido 1,99 milj. *euro*:

**2014 2015 2016 2017 2018**

**Budžets *euro*** 100 000\* 220 000 220 000 725 000 725 000

\*Finansējums Latvijas dalības nodrošināšanai Londonas grāmatu tirgū, tulkošanas programmai, Baltijas valstu semināram, Lielbritānijas izdevēju vizītēm Latvijā 2014.gadam nodrošināts ar Kultūras ministrijas valsts budžeta apakšprogrammām.

Finansējuma pieprasījumu, sākot ar 2015.gadu, valsts dalības nodrošināšanai Londonas grāmatu tirgū plānots iekļaut jauno politikas iniciatīvu pieteikumā gadskārtējā valsts budžeta likumprojekta sagatavošanas laikā.

Finansējums 2017.gadam un 2018.gadam, lai sagatavotu un nodrošinātu Latvijas pārstāvniecību lielākajā Latvijas simtgades pasākumā ārvalstīs –Baltijas valstu viesu valstu statusā Londonas grāmatu tirgū un ar to saistītās kultūras programmas pasākumos Londonā un citviet Lielbritānijā, plānojams kopīgi Latvijas Republikas Kultūras ministrijai, Ārlietu ministrijai, Ekonomikas ministrijai un Izglītības un zinātnes ministrijai sadarbībā ar organizāciju, kurai laika posmā no 2015.gada 1.janvāra līdz 2018.gada 31.decembrim tiks deleģēta atsevišķu valsts pārvaldes uzdevumu veikšana literatūras jomā, tai skaitā Latvijas dalības nodrošināšana Londonas grāmatu tirgū.

Kultūras ministre D.Melbārde

Vīza: Valsts sekretāra p.i. U.Lielpēters

2014.04.01. 10:16

1646

L.Buševica

Tālr. 67330263, fakss 67330293

[Liga.Busevica@km.gov.lv](mailto:Liga.Busevica@km.gov.lv)